“My man het ’n affair gehad. Hoe vertel ek ons kinders daarvan, en hoe leer ek hulle om hom te vergewe en weer te vertrou? Ek oorweeg dit soms om van hom te skei. Indien dit sou gebeur, hoe help ek hulle om die ander vrou te aanvaar indien die verhouding ernstig is?” – SARIE-leser
Besluit eers of jy bereid is om jou man te vergewe en of daar ’n moontlikheid is dat julle hierdeur kan werk en jul huwelik kan red. As egskeiding die enigste opsie is, sorg dat jy ’n goeie ondersteuningstelsel het.
Dis belangrik dat jy besef die pad na herstel is ’n proses. Dit kan ’n geruime tyd duur vir die praktiese dinge om uitgepluis te word en vir almal se emosies om te stabiliseer.
As jou kinders kleuters is en die kanse skraal is dat hulle elders van jou man se ontrouheid sal uitvind, hoef jy hulle nie daarvan te vertel nie. Dit sal ook vir hul moeilik wees om die probleem te verstaan en hul gevoelens hieroor uit te druk. Ouer kinders het ’n beter begrip en sal waarskynlik ook ’n bietjie meer besonderhede wil weet.
Maar dit bly ’n moeilike saak wat jy en jou man so sensitief moontlik in hul teenwoordigheid moet hanteer.
Die beste is dat jy en jou man saam met hulle hieroor gesels, en dis nog beter as dit in die teenwoordigheid van ’n berader kan gebeur
Antwoord jul kinders se praktiese vrae oor egskeiding so duidelik moontlik. Vertel hulle waar hul pa gaan bly, hoe gereeld hulle hom gaan sien en of hulle hul eie kamers sal hê. Skep vir hulle soveel moontlik struktuur.
Jul kinders gaan tyd nodig hê om hul emosies te verwerk en aan te pas by die nuwe bedeling. Dis sinvol om hulle met die hulp van ’n terapeut te help om hul gevoelens en veral onsekerhede te verwerk.